作者:史達祖
標題:賀新郎
內容:花落臺池靜。自春衫閒來，老了舊香荀令。酒既相違詩亦可，此外雲沈夢冷。又催喚、官河蘭艇。匝岸煙霏吹不斷，望樓陰、欲帶朱橋影。和草色，入輕暝。裙邊竹葉多應剩。怪南溪見後，無個再來芳信。胡蝶一生花裡活，難制竊香心性。便有段、新愁隨定。落日年年宮樹綠，墮新聲、玉笛西風勁。誰伴我，月中聽。